Vöruhönnuðurinn Björn Steinar Blumenstein verður með verk til sýnis á hinni virtu árlegu hönnunarsýningu Design TO sem fer fram í Toronto vikuna 17. til 26. janúar . Sýningin , sem samanstendur af alls kyns spennandi viðburðum , er sú stærsta sinnar tegundar í Kanada . „ Það er virkilega spennandi að fá að taka þátt á DesignTo og fá tækifæri til að vera fulltrúi íslenskrar hönnunar á alþjóðlegri hátið . Á sýningunni mun ég sýna ný verk úr Skógarnytja línunni og hlakka til að sjá hvernig viðtökurnar verða í mjög ólíku hönnunar landslagi , “ segir hann í samtali við Mannlíf . Björn Steinar kemur til með að taka þátt í samsýningu á Design TO sem ber yfirskriftina Future Retrospectives . Eins og fyrr segir verður hann þar með til sýnis verk úr línunni Skógarnytjar , sem dregur dám af fyrri verkum hans sem miða oft að því að draga athygli að hlutum sem mætti endurhugsa eða miða að því að leysa vandamál af ýmsum toga . Verkefni hans Catch of the day snérist til dæmis um að minnka matarsóun með því að brugga vodka úr ávöxtum sem finna má í ruslagámum , en var það tilnefnt til Íslensku hönnunarverðlaunanna árið 2018 og vann hönnunarverðlaun Reykjavík Grapevine í fyrra . Á Future Retrospectives reyna ellefu ólíkir listamenn og hönnuðir að ímynda sér hvað framtíðin ber í skauti sér með hliðsjón af því sem hefur gert í fortíðinni . Hvernig mun heimur framtíðarinnar líta út og hvernig kemur hann til með að virka , eru á meðal þeirra spurninga sem þátttakendur sýningarinnar velta fyrir sér . Listrænn stjórnandi Design TO er Deborah Wang , en hún hefur tenginar við Ísland , kom meðal annars hingað til lands á HönnunarMars 2019 og kynntist þá Birni Steinari og bauð honum að taka þátt í sýningunni . Þess má geta að þetta er ekki í fyrsta sinn sem Björn Steinar lætur að sér kveða ytra . Verkefnið Banana story sem hann vann ásamt Johönnu Seelemann var til sýnis á sýningunni Food bigger than the Plate í Victoria & Albert Museum í London en verkefnið spratt upp úr útskriftarverkefnum þeirra í vöruhönnun við Listaháskóla Íslands . Þá hafa ýmsir erlendir miðlar fjallað um verk hans , þar á meðal á The Economist og Damn Magazine og var Björn Steinar valinn einn af 100 hæfileikaríkustu hönnuðum heims af Icon Magazine . Af öðrum sem sýna á Future Retrospectives má nefna Graysha Audren , Mia Cinelli , Hannah Claus , Cassandra Ferguson , Tsēmā Igharas , Andreas Krätschmer , Adhavan Sundaramurthy , Sage Szkabarnicki-Stuart , og Jessica Thalmann , sem hafa öll vakið alþjóðalega athygli . Sýningin stendur yfir til 29. mars . Nánar á www.designto.org